Document ID: 32009R0620

ΚΑΝΟΝΙΣΜΌΣ (ΕΚ) αριθ. 620/2009 ΤΗΣ ΕΠΙΤΡΟΠΉΣ
της 13ης Ιουλίου 2009
όσον αφορά τη διαχείριση δασμολογικής ποσόστωσης εισαγωγής για το βόειο κρέας υψηλής ποιότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 144 παράγραφος 1 και το άρθρο 148, σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 617/2009 του Συμβουλίου (2) ανοίγει σε πολυετή βάση αυτόνομη δασμολογική ποσόστωση εισαγωγής 20 000 τόνων βοείου κρέατος υψηλής ποιότητας. Το άρθρο 2 του εν λόγω κανονισμού ορίζει ότι η διαχείριση της δασμολογικής ποσόστωσης πραγματοποιείται από την Επιτροπή σύμφωνα με το άρθρο 144 του κανονισμού (ΕΚ) αριθ. 1234/2007. Είναι συνεπώς σκόπιμο να θεσπιστούν λεπτομερείς κανόνες για τη διαχείριση της εν λόγω ποσόστωσης.
(2)
Η διαχείριση της εν λόγω ποσόστωσης πρέπει να πραγματοποιείται με τη χρήση πιστοποιητικών εισαγωγής. Ως εκ τούτου, πρέπει να προβλεφθούν οι κανόνες υποβολής των αιτήσεων καθώς και τα στοιχεία που πρέπει να περιέχουν οι αιτήσεις και τα πιστοποιητικά. Για το σκοπό αυτό είναι δυνατό, εφόσον κρίνεται αναγκαίο, να προβλεφθούν παρεκκλίσεις από ορισμένες διατάξεις του κανονισμού (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3) και του κανονισμού (ΕΚ) αριθ. 382/2008 της Επιτροπής, της 21ης Απριλίου 2008, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος (4).
(3)
Ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (5) θεσπίζει λεπτομερείς διατάξεις για τις αιτήσεις πιστοποιητικών εισαγωγής, το καθεστώς των αιτούντων και την έκδοση των πιστοποιητικών. Ο εν λόγω κανονισμός περιορίζει την περίοδο ισχύος των πιστοποιητικών μέχρι την τελευταία ημέρα της περιόδου της δασμολογικής ποσόστωσης για την εισαγωγή. Οι διατάξεις του κανονισμού (ΕΚ) αριθ. 1301/2006 πρέπει να εφαρμόζονται στα πιστοποιητικά εισαγωγής που εκδίδονται για την εν λόγω ποσόστωση που καλύπτεται από τον κανονισμό (ΕΚ) αριθ. 617/2009, με την επιφύλαξη των πρόσθετων όρων που θεσπίζονται στον παρόντα κανονισμό.
(4)
Για να διασφαλιστεί η τακτική ροή των εισαγωγών, είναι ενδεδειγμένο να υποδιαιρεθεί κάθε περίοδος δασμολογικής ποσόστωσης σε πολλές υποπεριόδους.
(5)
Η θέση σε ελεύθερη κυκλοφορία των προϊόντων που εισάγονται στο πλαίσιο της ποσόστωσης που καλύπτεται από τον κανονισμό (ΕΚ) αριθ. 617/2009 πρέπει να υπόκειται στην προσκόμιση πιστοποιητικού γνησιότητας που εκδίδεται από την αρμόδια αρχή της τρίτης χώρας εξαγωγής. Η έκδοση των εν λόγω πιστοποιητικών γνησιότητας πρέπει να διασφαλίζει ότι τα εισαγόμενα προϊόντα πληρούν τα κριτήρια που καθορίζουν το βόειο κρέας υψηλής ποιότητας όπως ορίζεται στον παρόντα κανονισμό. Πρέπει να προσδιοριστούν η μορφή του υποδείγματος των εν λόγω πιστοποιητικών γνησιότητας και οι διαδικασίες χρησιμοποίησής τους. Τα πιστοποιητικά πρέπει να εκδίδονται από αρχές που βρίσκονται σε τρίτες χώρες και οι εν λόγω αρχές πρέπει να παρέχουν όλες τις απαιτούμενες εγγυήσεις για την εξασφάλιση της ορθής λειτουργίας του εν λόγω καθεστώτος.
(6)
Ο κανονισμός (ΕΚ) αριθ. 617/2009 ορίζει ότι η δασμολογική ποσόστωση εισαγωγής ανοίγει από την 1η Αυγούστου 2009. Κατά συνέπεια, κρίνεται σκόπιμο να εφαρμοσθεί ο παρών κανονισμός από την ίδια ημέρα.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1. Ο παρών κανονισμός θεσπίζει κανόνες όσον αφορά τη διαχείριση δασμολογικής ποσόστωσης εισαγωγής για το βόειο κρέας υψηλής ποιότητας όπως προβλέπεται στο άρθρο 1 παράγραφος 1 του κανονισμού (ΕΚ) αριθ. 617/2009, εφεξής «η δασμολογική ποσόστωση».
2. Ο παρών κανονισμός εφαρμόζεται στα βόεια κρέατα υψηλής ποιότητας, νωπά, διατηρημένα με απλή ψύξη ή κατεψυγμένα που πληρούν τις απαιτήσεις του παραρτήματος Ι.
Για τους σκοπούς του παρόντος κανονισμού, ως κατεψυγμένο κρέας νοείται το κρέας το οποίο, κατά τη στιγμή εισόδου στο τελωνειακό έδαφος της Κοινότητας, παρουσιάζεται κατεψυγμένο με εσωτερική θερμοκρασία ίση ή μικρότερη των - 12 °C.
3. Εφαρμόζονται οι κανονισμοί (ΕΚ) αριθ. 1301/2008, (ΕΚ) αριθ. 382/2008 και (ΕΚ) αριθ. 382/2008, πλην αντιθέτων διατάξεων που προβλέπονται στον παρόντα κανονισμό.
Άρθρο 2
Διαχείριση της δασμολογικής ποσόστωσης
1. Η διαχείριση της δασμολογικής ποσόστωσης πραγματοποιείται με τη χρήση της μεθόδου ταυτόχρονης εξέτασης σύμφωνα με το κεφάλαιο ΙΙ του κανονισμού (ΕΚ) αριθ. 1301/2006.
2. Ο εισαγωγικός δασμός που αναφέρεται στο άρθρο 1 παράγραφος 2 του κανονισμού (ΕΚ) αριθ. 617/2009 εγγράφεται στη θέση 24 της αίτησης χορήγησης πιστοποιητικού εισαγωγής και του πιστοποιητικού εισαγωγής όπως προβλέπεται στο άρθρο 9 του κανονισμού (ΕΚ) αριθ. 1301/2006.
3. Το έτος ποσόστωσης που προβλέπεται στο άρθρο 1 παράγραφος 3 του κανονισμού (ΕΚ) αριθ. 617/2009 υποδιαιρείται σε δώδεκα μηνιαίες υποπεριόδους. Η διαθέσιμη ποσότητα κάθε υποπεριόδου αντιστοιχεί στο ένα δωδέκατο της συνολικής ποσότητας.
Κατά παρέκκλιση από το πρώτο εδάφιο, το έτος ποσόστωσης 2009/2010 υποδιαιρείται σε δέκα μηνιαίες υποπεριόδους με εξαίρεση την πρώτη υποπερίοδο η οποία καλύπτει την περίοδο από 1η Αυγούστου 2009 έως 30 Σεπτεμβρίου 2009. Η διαθέσιμη ποσότητα κάθε υποπεριόδου αντιστοιχεί στο ένα δέκατο της συνολικής ποσότητας.
Άρθρο 3
Αιτήσεις πιστοποιητικών εισαγωγής
1. Οι αιτήσεις πιστοποιητικών υποβάλλονται το πρώτο επταήμερο του μήνα που προηγείται κάθε υποπεριόδου η οποία αναφέρεται στο άρθρο 2 παράγραφος 3.
Κατά παρέκκλιση από το πρώτο εδάφιο, για το έτος ποσόστωσης 2009/2010 οι αιτήσεις πιστοποιητικών για την πρώτη υποπερίοδο υποβάλλονται το πρώτο τετραήμερο του Αυγούστου 2009.
2. Κατά παρέκκλιση του άρθρου 5 παράγραφος 1 του κανονισμού (ΕΚ) αριθ. 382/2008, οι αιτήσεις πιστοποιητικών μπορούν να καλύπτουν ένα ή περισσότερα προϊόντα που υπάγονται στους κωδικούς ΣΟ ή τις ομάδες κωδικών ΣΟ που αναφέρονται στο παράρτημα I του εν λόγω κανονισμού. Σε περίπτωση αιτήσεων που καλύπτουν ορισμένους κωδικούς ΣΟ, πρέπει να διευκρινίζεται η αντίστοιχη αιτούμενη ποσότητα ανά κωδικό ΣΟ ή ανά ομάδα κωδικών ΣΟ. Όλοι οι κωδικοί ΣΟ πρέπει να αναφέρονται στη θέση 16 και η περιγραφή τους στη θέση 15 των αιτήσεων πιστοποιητικών και των πιστοποιητικών.
3. Τα κράτη μέλη κοινοποιούν στην Επιτροπή το αργότερο την 14η ημέρα του μήνα υποβολής των αιτήσεων τις συνολικές ποσότητες που καλύπτουν οι αιτήσεις πιστοποιητικών, όπως αναφέρεται στο άρθρο 11 παράγραφος 1 στοιχείο α) του κανονισμού (ΕΚ) αριθ. 1301/2006, ανά χώρα προέλευσης και εκφραζόμενες σε χιλιόγραμμα βάρους προϊόντος.
Κατά παρέκκλιση από το πρώτο εδάφιο, η προθεσμία κοινοποίησης για την πρώτη υποπερίοδο του έτους ποσόστωσης 2009/2010 καθορίζεται στις 7 Αυγούστου 2009.
4. Η αίτηση πιστοποιητικού και το πιστοποιητικό φέρουν, στη θέση 8, την ένδειξη της χώρας καταγωγής.
Στην αίτηση πιστοποιητικού και στο πιστοποιητικό αναγράφεται, στη θέση 20, μία από τις ενδείξεις που εμφαίνονται στο παράρτημα ΙΙ.
Άρθρο 4
Έκδοση των πιστοποιητικών εισαγωγής
1. Τα πιστοποιητικά εκδίδονται από την 23η ημέρα υποβολής των αιτήσεων και το αργότερο στο τέλος του εν λόγω μήνα.
Κατά παρέκκλιση από το πρώτο εδάφιο, τα πιστοποιητικά για τα οποία υποβλήθηκε αίτηση τον Αύγουστο 2009 εκδίδονται από τις 14 Αυγούστου έως τις 21 Αυγούστου 2009.
2. Κάθε πιστοποιητικό αναφέρει την ποσότητα ανά κωδικό ΣΟ ή ανά ομάδα κωδικών ΣΟ.
Άρθρο 5
Διάρκεια ισχύος των πιστοποιητικών εισαγωγής
Η ισχύς των πιστοποιητικών διαρκεί τρεις μήνες και αρχίζει από την πρώτη ημέρα της υποπεριόδου για την οποία εκδόθηκαν.
Κατά παρέκκλιση από το πρώτο εδάφιο, όσον αφορά τις αιτήσεις που αναφέρονται στο άρθρο 3 παράγραφος 1 δεύτερο εδάφιο, η ισχύς των πιστοποιητικών διαρκεί τρεις μήνες και αρχίζει από την ημερομηνία της πραγματικής έκδοσής τους κατά την έννοια του άρθρου 22 παράγραφος 2 του κανονισμού (ΕΚ) αριθ. 376/2008.
Άρθρο 6
Κοινοποιήσεις προς την Επιτροπή από τα κράτη μέλη
1. Κατά παρέκκλιση από το άρθρο 11 παράγραφος 1 δεύτερο εδάφιο του κανονισμού (ΕΚ) αριθ. 1301/2006, τα κράτη μέλη κοινοποιούν στην Επιτροπή:
α)
το αργότερο τη δέκατη ημέρα κάθε μήνα, τις ποσότητες προϊόντων, συμπεριλαμβανομένων εκείνων με περιεχόμενο «ουδέν», για τις οποίες εκδόθηκαν πιστοποιητικά εισαγωγής κατά τον προηγούμενο μήνα·
β)
τις ποσότητες προϊόντων, συμπεριλαμβανομένων εκείνων με περιεχόμενο «ουδέν», οι οποίες καλύπτονται από πιστοποιητικά εισαγωγής που δεν χρησιμοποιήθηκαν ή χρησιμοποιήθηκαν εν μέρει και αντιστοιχούν στη διαφορά μεταξύ των ποσοτήτων που καταγράφηκαν στην πίσω σελίδα των πιστοποιητικών εισαγωγής και των ποσοτήτων για τις οποίες εκδόθηκαν:
i)
μαζί με τις κοινοποιήσεις που αναφέρονται στο άρθρο 3 παράγραφος 3 του παρόντος κανονισμού σχετικά με τις αιτήσεις που υποβλήθηκαν για την τελευταία υποπερίοδο του έτους ποσόστωσης·
ii)
το αργότερο στις 31 Οκτωβρίου μετά το τέλος κάθε έτους ποσόστωσης όσον αφορά τις ποσότητες που δεν έχουν ακόμη κοινοποιηθεί στο σημείο i).
2. Το αργότερο έως τις 31 Οκτωβρίου μετά το τέλος κάθε έτους ποσόστωσης, τα κράτη μέλη κοινοποιούν στην Επιτροπή τις ποσότητες προϊόντων οι οποίες πράγματι τέθηκαν σε ελεύθερη κυκλοφορία κατά την προηγούμενη περίοδο δασμολογικής ποσόστωσης εισαγωγής.
3. Για τις κοινοποιήσεις που αναφέρονται στις παραγράφους 1 και 2, οι ποσότητες εκφράζονται σε χιλιόγραμμα βάρους προϊόντος ανά χώρα καταγωγής και ανά κατηγορία προϊόντος όπως αναφέρεται στο παράρτημα V του κανονισμού (ΕΚ) αριθ. 382/2008.
4. Οι κοινοποιήσεις διαβιβάζονται ηλεκτρονικά σύμφωνα με τα υποδείγματα και τις μεθόδους που διατίθενται στα κράτη μέλη από την Επιτροπή.
Άρθρο 7
Πιστοποιητικά γνησιότητας
1. Η θέση σε ελεύθερη κυκλοφορία των προϊόντων που εισάγονται στο πλαίσιο της ποσόστωσης υπόκειται στην υποβολή πιστοποιητικού γνησιότητας, το οποίο έχει καταρτιστεί σύμφωνα με το υπόδειγμα του παραρτήματος ΙΙΙ.
2. Στην πίσω σελίδα του πιστοποιητικού γνησιότητας αναγράφεται ότι το κρέας καταγωγής της χώρας εξαγωγής πληροί τις απαιτήσεις του παραρτήματος Ι.
3. Το πιστοποιητικό γνησιότητας ισχύει μόνο εάν είναι δεόντως συμπληρωμένο και θεωρημένο από την αρχή έκδοσης.
4. Το πιστοποιητικό γνησιότητας θεωρείται ότι είναι δεόντως θεωρημένο όταν αναγράφονται ο τόπος και η ημερομηνία έκδοσης και όταν φέρει τη σφραγίδα της αρχής έκδοσης και την υπογραφή του προσώπου ή των προσώπων που είναι εξουσιοδοτημένα να το υπογράψουν.
5. Η σφραγίδα δύναται να αντικατασταθεί, στο πρωτότυπο του πιστοποιητικού γνησιότητας καθώς και στα αντίγραφα αυτού, από έντυπη σφραγίδα.
6. Η διάρκεια ισχύος των πιστοποιητικών γνησιότητας λήγει το αργότερο στις 30 Ιουνίου μετά την ημερομηνία έκδοσής τους.
Άρθρο 8
Αρχές έκδοσης σε τρίτες χώρες
1. Η αρχή έκδοσης που αναφέρεται στο άρθρο 7 παράγραφος 3:
α)
αναγνωρίζεται ως τέτοια από την αρμόδια αρχή της χώρας εξαγωγής·
β)
αναλαμβάνει την υποχρέωση να εξακριβώσει τις ενδείξεις που εμφαίνονται στα πιστοποιητικά γνησιότητας.
2. Οι ακόλουθες πληροφορίες κοινοποιούνται στην Επιτροπή:
α)
το όνομα και η διεύθυνση, συμπεριλαμβανομένων, εφόσον είναι δυνατό, της διεύθυνσης ηλεκτρονικού ταχυδρομείου και της διαδικτυακής ηλεκτρονικής διεύθυνσης των αρχών που είναι εξουσιοδοτημένες να εκδίδουν τα πιστοποιητικά γνησιότητας που αναφέρονται στο άρθρο 7·
β)
δείγμα των σφραγίδων που χρησιμοποιούνται από τις εν λόγω αρχές·
γ)
οι διαδικασίες και τα κριτήρια που εφαρμόζονται από την αρχή έκδοσης προκειμένου να διαπιστωθεί εάν πληρούνται οι απαιτήσεις του παραρτήματος Ι.
Άρθρο 9
Κοινοποιήσεις τρίτης χώρας
Εφόσον πληρούνται οι απαιτήσεις του παραρτήματος Ι, η Επιτροπή δημοσιεύει το όνομα της αρχής έκδοσης που αναφέρεται στο άρθρο 8 παράγραφος 1 στην Επίσημη Εφημερίδα της Ευρωπαϊκής Ένωσης, σειρά C, ή με κάθε άλλο κατάλληλο μέσο.
Άρθρο 10
Επιτόπιοι έλεγχοι σε τρίτες χώρες
Η Επιτροπή δύναται επίσης να ζητήσει από την τρίτη χώρα να επιτρέψει σε αντιπροσώπους της Επιτροπής να διενεργούν, όπου κρίνεται αναγκαίο, επιτόπιους ελέγχους στην εν λόγω τρίτη χώρα. Οι έλεγχοι αυτοί διενεργούνται από κοινού με τις αρμόδιες αρχές της ενδιαφερόμενης τρίτης χώρας.
Άρθρο 11
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουλίου 2009.

Labels: 3
4
17